《赠龙张泉医为灼艾》
宋代·萧立之

留侯远孙腹䏺肛，载儒家书杂岐黄。桂山木落秋苍苍，画帘西岐杵臼香。

瘴烟疠雨吹南荒，弱儿倒卧瘦女僵。药石不入市贾箱，利专巫祝司祷禳。

磨刃霍霍向猪羊，见君似人喜踉蹡。圭刀遣赠出锦囊，我怜此身无牢强。

外邪客气弩矢张，君言扶衰艾火良。有得不计腕肉疮，世间何事非膏肓。

白昼二竖行跳梁，案脉骇走扁与仓。馁腹可复须槟榔，请君乞我囊中方。

作者简介：萧立之（一二○三～？）（生年据本集卷下《壬午元日试笔……》“年似渭滨人样子”、“记前壬午甫能冠”推定），原名立等，字斯立，号冰崖，宁都（今属江西）人。理宗淳祐十年（一二五○）进士。历知南城县，南昌推官，通判辰州。宋亡归隐。有《冰崖诗集》二十六卷，已佚。明弘治十八年九世孙敏辑刊《冰崖公诗拾遗》三卷。事见本集末附萧敏《识后》，明嘉靖《赣州府志》卷九有传。　萧立之诗，以《四部丛刊》影印明弘治十八年刻本为底本。新辑集外诗附于卷末。